Բիգ Շոն

Շոն Մայքլ Լեոնարդ Անդերսոն (անգլ.՝ Sean Michael Leonard Anderson, մարտի 25, 1988(1988-03-25), Սանտա Մոնիկա, Կալիֆոռնիա), ամերիկացի ռեփեր, ով հայտնի է Բիգ Շոն (անգլ.՝ Big Sean) բեմական անվամբ։ 2011 թվականին թողարկվել է նրա դեբյուտային՝ «Finally Famous» ալբոմը, որը զբաղեցրել է 3-րդ հորիզոնականը Billboard 200 հիթ շքերթում։ Նրա երկրորդ ստուդիական ալբոմը, որը կրում է «Hall of Fame» անվանումը, նա թողարկել է 2013 թվականին և 3-րդ հորիզոնականն է զբաղեցրել է Billboard 200-ում։ 2015 թվականին թողարկվել է նրա երրորդ՝ «Dark Sky Paradise» ալբոմը, որը գլխավորել է Billboard 200 հիթ շքերթը։ 2017 թվականին թողարկված նրա «I Decided.» չորրորդ ալբոմը նույնպես գլխավորել է այդ հիթ շքերթը։


== Կյանքը և կարիերան ==


=== 1988-2010: Վաղ կյանք և կարիերայի սկիզբ ===

Շոն Մայքլ Լեոնարդ Անդերսոնը ծնվել է 1988 թվականի մարտի 25-ին Կալիֆոռնիա նահանգի Սանտա Մոնիկա քաղաքում։ Նա 3 ամսական է եղել, երբ նրա ընտանիքը տեղափոխվել է Միչիգան նահանգի Դետրոյթ քաղաք, որտեղ նրան մեծացրել են մայրն ու տատը։ Դպրոցում սովորելու տարիներին նա մասնակցում էր Դետրոյթի WHTD ռադիոկայանի կազմակերպած ռեփ մրցույթներին։ 2005 թվականին երբ ռեփեր Քանյե Ուեսթը հարցազրույց էր տալիս այդ ռադիոկայանին, Շոնը իմանալով այդ մասին շտապել է այնտեղ և Ուեսթի համար կատարել ֆրիսթայլեր։ Ուեսթը սկզբում չէր ցանկացել լսել նրա ռեփը, սակայն ըստ Շոնի՝ վերջում հավանել էր այն։ Դրանից երկու տարի հետո՝ 2007 թվականին, Շոնը պայմանագիր ստորագրեց Ուեսթի GOOD Music ձայնագրման լեյբլի հետ։
2007 թվականի սեպտեմբերին Շոնը թողարկեց իր «Finally Famous: The Mixtape» կոչվող առաջին միքսթեյպը։ Այդ միքսթեյպում ընդգրկված էր «Get'cha Some» ստեղծագործությունը, որի համար նկարահանվել էր տեսահոլովակ ռեժիսոր Հայփ Վիլյամսի կողմից։ 2009 թվականի ապրիլին թողարկեց Շոնի երկրորդ՝ «Finally Famous Vol. 2: UKNOWBIGSEAN» միքսթեյպը, որն ներառում է 30 երգ։ 2010 թվականի հոկտեմբերին Շոնը թողարկեց իր «Finally Famous Vol. 3: Big» անվանումը կրող երրորդ միքսթեյպը։ Այդ միքսթեյպի երգացանկը ներառում է զուգերգեր Դրեյքի, Թայգայի, Քրիս Բրաունի և մի շարք այլ կատարողների հետ։


=== 2011-2014: «Finally Famous» և «Hall of Fame» ===

2011 թվականի հունիսի 28-ին թողարկվեց Շոնի «Finally Famous» կոչվող առաջին ալբոմը։ Թողարկման առաջին շաբաթում վաճառվեց ալբոմի 87,000 օրինակ, ինչի արդյունքում այն զբաղեցրեց 3-րդ հորիզոնականը Billboard 200 հիթ շքերթում։ Ալբոմի առաջին սինգլը՝ «My Last»-ը, որում իր մասնակցությունն ունի նաև երգիչ Քրիս Բրաունը, Billboard Hot 100 հիթ շքերթում զբաղեցրեց 30-րդ հորիզոնականը։ Երկրորդ սինգլը՝ «Marvin & Chardonnay»-ը (Քանյե Ուեսթի մասնակցությամբ), Billboard Hot 100-ում զբաղեցրել է 32-րդ հորիզոնականը։ «Dance (Ass)»-ը թողարկվել է որպես ալբոմի երրորդ սինգլ և ունեցել է կոմերցիոն մեծ հաջողություն՝ զբաղեցնելով 10-րդ հորիզոնականը Billboard Hot 100-ում։ Այդ երգի պաշտոնական ռեմիքսում իր մասնակցությունն ունի ռեփեր Նիքի Մինաժը։
2012 թվականին Շոնը, Քանյե Ուեսթը, Փուշա Թին և Թու Չեյնսը թողարկեցին իրենց համատեղ «Mercy» սինգլը, որն զբաղեցրել է 13-րդ հորիզոնականը Billboard Hot 100-ում և ընդգրկվել է GOOD Music լեյբլի «Cruel Summer» հավաքածու ալբոմում։ Այն նաև առաջադրվեց Գրեմմի մրցանակի «Լավագույն ռեփ երգ» և «Լավագույն ռեփ կատարում» անվանակարգերում, սակայն երկուսում էլ չհաղթեց։ 2012 թվականին Շոնը Քանյե Ուեսթի և Ջեյ Զիի հետ համատեղ թողարկեց «Clique» սինգլը, որն նույնպես ընդգրկված է «Cruel Summer» հավաքածու ալբոմի երգացանկում և զբաղեցրել է 12-րդ հորիզոնականը Billboard Hot 100-ում։
2012 թվականին Շոնը նաև իր մասնակցությունն ունեցավ երգիչ Ջասթին Բիբերի «As Long as You Love Me» հիթ սինգլում։ Այդ երգը հորիզոնականներ զբաղեցրեց մի շարք երկրների հիթ շքերթներում, իսկ Billboard Hot 100-ում զբաղեցրեց 6-րդ հորիզոնականը։ Նույն տարվա հուլիսին Շոնը ստացավ «Լավագույն նոր արտիստ» մրցանակը BET Awards մրցանակաբաշխությունում, իսկ սեպտեմբերին թողարկվեց նրա «Detroit» միքսթեյպը։
2013 թվականի օգոստոսի 27-ին վաճառքի դուրս եկավ Շոնի «Hall of Fame» կոչվող երկրորդ ալբոմը։ Թողարկման առաջին շաբաթում այն ունեցավ 72,000 օրինակի վաճառք և զբաղեցրեց 3-րդ հորիզոնականը Billboard 200 հիթ շքերթում։ 2013-2014 թվականների ընթացքում Շոնը իր մասնակցությունն ունեցավ նաև այնպիսի հիթային սինգլներում, որոնցից են «Show Out» (Ջուսի Ջեյ), «Wild» (Ջեսսի Ջեյ), «Right There» (Արիանա Գրանդե), «All Me» (Դրեյք), «Best Mistake» (Արիանա Գրանդե) և այլն։


=== 2015-2017: «Dark Sky Paradise» և «I Decided.» ===

2015 թվականի փետրվարի 24-ին թողարկվեց Շոնի «Dark Sky Paradise» անվանումը կրող երրորդ ալբոմը։ Առաջին շաբաթում ունենալով 139,000 օրինակի վաճառք՝ ալբոմը գլխավորեց Billboard 200 հիթ շքերթը։ Ալբոմի առաջին սինգլը «I Don't Fuck with You» (E-40-ի մասնակցությամբ) ստեղծագործությունն է, որը դարձավ հիթ և Billboard Hot 100-ում զբաղեցրեց 11-րդ հորիզոնականը։ Հիթ շքերթներում նաև հաջողություն ունեցավ «Blessings» (Դրեյքի մասնակցությամբ) սինգլը, որն զբաղեցրեց 28-րդ հորիզոնականը Billboard Hot 100-ում։ Ալբոմի «One Man Can Change the World» (Քանյե Ուեսթի և Ջոն Լեջենդի մասնակցությամբ) սինգլի տեսահոլովակը MTV Video Music Awards մրցանակաբաշխությունում ստացել է «Լավագույն տեսահոլովակ սոցիալական հաղորդագրությամբ» մրցանակը։ 2016 թվականի ապրիլի 1-ին թողարկվեց Շոնի և ամերիկացի երգչուհի Ջենեյ Այկոյի համատեղ՝ «Twenty88» կոչվող համատեղ ալբոմը։
2017 թվականի փետրվարի 3-ին Շոնը թողարկեց «I Decided.» անվանումը կրող իր չորրորդ ալբոմը։ Այն դարձավ նրա երկրորդ ալբոմը, որը գլխավորեց Billboard 200 հիթ շքերթը և առաջին շաբաթում վաճառվեց 65,000 օրինակ։ Ալբոմի «Bounce Back» սինգլը կոմերցիոն մեծ հաջողություն ունեցավ՝ զբաղեցնելով 6-րդ հորիզոնականը Billboard Hot 100-ում։


== Անձնական կյանք ==
Շոնը 19 տարեկանից սկսել է հանդիպել իր դպրոցական ընկերուհու՝ Էշլի Մարիի հետ, սակայն նրանց սիրավեպը ավարտվեց 2013 թվականին։ Նույն տարում Շոնը սկսեց հանդիպել դերասանուհի Նայա Ռիվերայի հետ, ում հետ ծանոթացել էր Թվիթթերի միջոցով։ Նրանց նշանադրությունը կայացավ 2013 թվականի հոկտեմբերին, սակայն 2014 թվականի ապրիլին նրանք բաժանվեցին։ 2014 թվականին Շոնը սկսեց հանդիպել ամերիկացի երգչուհի-դերասանուհի Արիանա Գրանդեի հետ, սակայն նրանք բաժանվեցին 2015 թվականի ապրիլին։


== Սկավառակագրություն ==


=== Ստուդիական ալբոմներ ===


=== Համատեղ ալբոմներ ===


=== Միքսթեյպներ ===


== Ծանոթագրություններ ==


== Արտաքին հղումներ ==

Պաշտոնական կայք
Բիգ Շոնը Թվիթթերում
Բիգ Շոնը Ֆեյսբուքում